נגבה

נֶגְבָּה הוא קיבוץ מתנועת הקיבוץ הארצי השומר הצעיר באזור מישור החוף הדרומי ליד הערים קריית מלאכי, קריית גת ואשקלון השייך למועצה אזורית יואב. שטח הקיבוץ כ-12,000 דונם. מקור שמו של הקיבוץ הוא בבראשית, י"ג, י"ד: "וה' אָמַר אֶל-אַבְרָם שָׂא נָא עֵינֶיךָ וּרְאֵה, מִן-הַמָּקוֹם אֲשֶׁר-אַתָּה שָׁם, צָפֹנָה וָנֶגְבָּה, וָקֵדְמָה וָיָמָּה". באתוס הישראלי מוכרת נגבה בזכות המערכה על נגבה במלחמת העצמאות. הקיבוץ הוקם על ידי גרעין "גבעת גנים" של חברי השומר הצעיר מפולין, אליו הצטרפו החברים הפולנים של גרעין "שמיר" שרוב חבריו עלו מרומניה. היישוב הוקם ב-12 ביולי 1939 כיישוב חומה ומגדל, בסיוע חברי קיבוץ גבעת ברנר. בעת הקמתה הייתה נגבה הנקודה היהודית הדרומית ביותר בכל ארץ ישראל, למעט מגורי העובדים במפעל המלח בסדום על חוף ים המלח. בתחילה נקראה הנקודה בית עפה על שם הכפר הערבי הסמוך או "גבעת גנים" כשם הגרעין המייסד, ולאחר כשנה הוסב שמו ל"נגבה" כדי לסמל את השאיפה להתיישבות יהודית בנגב. ערך מורחב – המערכה על נגבה החלטת החלוקה הותירה את הקיבוץ בתחומי המדינה היהודית. כשפרצה מלחמת העצמאות היה נגבה היישוב היהודי הדרומי ביותר בארץ ישראל, למעט יישובי הנגב ולסדום. עם פלישת המצרים ב-15 במאי 1948 התקדם צבאם ותפס את משטרת עיראק-סודאן, ששלטה על הכביש לנגב ועל קיבוץ נגבה השוכן למרגלותיה. נוסף למשטרה תפסו המצרים משלטים ויישובים ערביים בסביבות הקיבוץ, ומשם תקפו את התחבורה לנגב ואת נגבה, שהפריעה לתנועת המצרים בציר אשקלון-חברון-ירושלים. במקום נערכו קרבות כבדים נגד הצבא המצרי וערביי האזור. למרות ההתקפות המצריות הכבדות שנסתייעו במטוסים, בטנקים ובתותחים, לא עלה בידם לכבוש את הקיבוץ. נגבה נהרסה, אך מגיניה התחפרו בבונקרים, בתעלות ובעמדות, ומשם המשיכו בעמידתם האיתנה בפני ההתקפות החוזרות ונשנות, שנמשכו כשלושה חודשים. במבצע יואב הובס הצבא המצרי, וב-9 בנובמבר 1948, לאחר כמה ניסיונות נפל, נכבשה משטרת עיראק סודן על ידי כוחות צה"ל. בכך באה הרווחה לחברי נגבה שהחלו מיד בשיקום הריסותיה. עמידת הקיבוץ במערכה על נגבה, הפכה לסמל של עקשנות ונחישות בה עמדו מעטים מול רבים. ערך מורחב – המוזיאון הפתוח בנגבה בשנת 1953 הוצבה במקום אנדרטת המגינים לזכר החללים בסמוך לבית העלמין הצבאי, המציינת את אחוות הלוחמים: חבר וחברה של הקיבוץ עם חיל לוחם. אנדרטה זו פוסלה על ידי הפסל נתן רפופורט. גם מגדל המים המנוקב בפגזי האויב נותר כזכר למערכה הכבדה. מול האנדרטה ניצב טנק לוקסט M22 כתחליף לטנק המצרי שנבלם מדרום לקיבוץ ב-12 ביולי 1948. ליד שער הקיבוץ נמצא שחזור של מבנה חומה ומגדל. תושבי הקיבוץ מתפרנסים מגידולי שדה רפת גן (בשיתוף קיבוץ גבעת ברנר) ומשני מפעלי תעשייה. במקום יש מוזיאון פתוח, תחת כיפת השמים, הכולל דגם משוחזר של יישובי "חומה ומגדל", טנק מצרי שהשתתף בהתקפה על הקיבוץ והושמד, ומגדל המים המנוקב מפגזים, שנותר כמו שהוא. עם בוגרי ותושבי הקיבוץ נמנים בין השאר חברי הכנסת לשעבר אבשלום וילן וענת מאור, האלוף במי"ל יוסי פלד, המחזאי אריה חן והטייס אלוף ההפלות גיורא אבן אפשטיין. ענף הכדורעף נחשב לספורט מאוד פופולרי בקיבוץ. קבוצת הכדורעף הייצוגית "הפועל נגבה" זכתה באליפות ליגת העל בכדורעף בעונת 1961/62. הטרקטור והמחרשה הראשונים בנגבה שיקום קיבוץ נגבה ב-1949 על ידי חברי גרעיני הנח"ל בתים חדשים בנגבה אנדרטת המגינים: חברה, חבר וחייל – פסל בעיצוב נתן רפפורט שחזור של חומה ומגדל ליד הקיבוץ יום העלייה לקרקע בנגבה, בתמונה משה שרתוק, לפניו ומשמאל יוסף וויץ. חמישי מימין ישראל ברזילי, 1939 הטנק המצרי ממלחמת העצמאות בנגבה אתר האינטרנט הרשמי של נגבה אתר המוזיאון הפתוח בנגבה נדב מן, ימה וקדמה וצפונה ונגבה: סיפורו של קיבוץ נגבה, באתר ynet, 4 בפברואר 2011 מיכאל יעקובסון: סיבוב בחדר האוכל בקיבוץ נגבה ובעוד כמה מקומות, באתר 'חלון אחורי', 2 ביוני 2017 המפלצת שעל הגבעה - משטרת עיראק סווידאן וקיבוץ נגבה באתר 'פרויקט טיגארט, 12 בספטמבר 2022 מגדל המים של קיבוץ נגבה באתר היסטוריה על המפה, 26 נובמבר 2022 הטנק המצרי מקיבוץ נגבה באתר היסטוריה על המפה, 13 בינואר 2023 נגבה (ישראל), דף שער בספרייה הלאומית ארכיון נגבה, בספרייה הלאומית משה גלעד, נגבה, מאמץ גדול לשמר את הזיכרון ההיסטורי, באתר הארץ, 15 במאי 2024 אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. הנתונים לפי טבלת מדד חברתי כלכלי של למ"ס נכון לשנת 2021 אורי דרומי, הלוחמת מעמדה 6, באתר הארץ, 10 ביולי 2007 נתן, נגבה, דבר, 14 באוגוסט 1939 זאב וילנאי, היישוב החדש - בית עפה, דבר, 19 ביולי 1939 שמות ליישובים חדשים, דבר, 8 ביולי 1940